Η επίσημη δήλωση της διεθνούς Unima σχετικά με τη σύλληψη των δύο Ισπανών κουκλοπαικτών στη Μαδρίτη.

Εμείς στην Unima, τον παγκόσμιο οργανισμό για την κούκλα κι έναν απ΄ τους παλιότερους διεθνείς θεατρικούς οργανισμούς, πληροφορηθήκαμε από διάφορες πηγές ότι οι δύο Ισπανοί κουκλοπαίκτες Ραούλ Γκαρσία Πέρες και ο Αλφόνσο Λαζάρο ντε λα Φουέντε συνελήφθησαν και στη συνέχεια αφέθηκαν ελεύθεροι χωρίς τα διαβατήριά τους και χωρίς τις κούκλες τους, εν αναμονή της εκδίκασης της υπόθεσής τους.

Υπογραμμίζοντας την αξία του δικαιώματος στην ελευθερία του λόγου, και χωρίς να μπαίνουμε στην ουσία της υπόθεσης, η θέση μας είναι ότι κανένας άνθρωπος δεν πρέπει να στερείται τα βασικά του δικαιώματα και την ελευθερία του λόγου, στην οποία περιλαμβάνεται και το δικαίωμα σε μια δίκαιη ακροαματική διαδικασία, μια βασική αρχή σε όλες τις δημοκρατίες αλλά και στην Unesco, της οποίας μέλος είναι η Unima, έτσι όπως ορίζεται στην εισαγωγή του καταστατικού μας.

Η Unima (Union Internationale de la Marionette-Διεθνής Ένωση για την Κούκλα) είναι μια διεθνής μη κυβερνητική οργάνωση που συγκεντρώνει ανθρώπους απ’ όλα τα μέρη του κόσμου οι οποίοι συμβάλλουν στην ανάπτυξη της τέχνης του κουκλοθεάτρου, με σκοπό να υπηρετούν αυτή την τέχνη σύμφωνα με ανθρώπινες αξίες όπως αυτή της ειρήνης και της αμοιβαίας κατανόησης των λαών, ανεξαρτήτως φυλής, πολιτικών και θρησκευτικών πεποιθήσεων και πολιτισμικών διαφορών, και σε συμφωνία με το σεβασμό στα βασικά ανθρώπινα δικαιώματα όπως αυτά ορίζονται στην Παγκόσμια Διακήρυξη των Ανθρωπίνων Δικαιωμάτων του Οργανισμού Ηνωμένων Εθνών της 10ης Δεκεμβρίου 1948.

Συνεπώς, και εφόσον η Ισπανία είναι μια δημοκρατική χώρα, η Unima ελπίζει ότι η φωνή των εν λόγω κουκλοπαικτών καθώς και όλων των καλλιτεχνών/κουκλοπαικτών θα ακουστεί πλήρως, πριν να παρθεί οποιαδήποτε τελική απόφαση πάνω στο θέμα.

Ότι θα δοθεί το δικαίωμα στους κουκλοπαίκτες να υπερασπιστούν τους εαυτούς τους, και να δώσουν τη δική τους οπτική για τη συγκεκριμένη παράσταση.

Τα έργα και οι χαρακτήρες που παίζουν οι κούκλες είναι κομμάτι της ανθρώπινης κληρονομιάς, καθώς μεταφέρουν ιδέες, ιστορίες, την έκφραση και τη φωνή κάθε λαού, που είναι ο πυρήνας όλων των δημοκρατικών εθνών.

Κανένας κουκλοπαίκτης δεν πρέπει ποτέ να φυλακίζεται λόγω του περιεχομένου της παράστασής του. Η Unima βασίζεται στα ανθρώπινα δικαιώματα – η ελευθερία του λόγου είναι σημαντική για όλους τους κουκλοπαίκτες του κόσμου.

Λόγια του Τζων Κέννεντυ:

H ευαισθησία ενός καλλιτέχνη στο θέμα της δικαιοσύνης είναι δομικό στοιχείο ενός έθνους.

Η κοινωνία θα πρέπει να αφήνει τους καλλιτέχνες ελεύθερους να θρέφουν τις ρίζες του πολιτισμού.

Σε μια ελεύθερη κοινωνία η τέχνη δεν είναι όπλο.